மாத்தை, ‘மாற்றத்துக்கான பெண்கள்’ என்ற திட்டத்தின்வழி, ஆப்பிரிக்கப் பெண்களின் கல்வி, இனப்பெருக்கக் காலத்தில் உடல்நலம் பேணுவது, இளவயதுக் கர்ப்பத்தைத் தடுப்பது, ஆட்கொல்லி நோயிலிருந்து காப்பாற்றிக் கொள்ளச் செய்வது எனப் பலசெயல்களைச் செய்தார். அரப் மோயின் கொடுங்கோலாட்சி முடிவுக்கு வந்து, 2002இல் நடைபெற்ற நாடாளுமன்றத் தேர்தலில் இவர் போட்டியிட்டார். அதில், 98 விழுக்காடு வாக்கினைப் பெற்றுச் சுற்றுச்சூழல், இயற்கை வளங்கள் மற்றும் காட்டுயிர்களுக்கான துணை அமைச்சர் ஆனார். ஒளிவுமறைவற்ற நிர்வாகத்தை வழங்கினார். அதன்விளைவாக அடுத்த தேர்தலில் வாய்ப்பை இழந்தார். அதிகம் படித்த பெண் என்று காரணம் கூறி, இவருடைய கணவர் இவரை மணவிலக்குச் செய்தார். காலமெல்லாம் இயற்கையை, மக்களைக் காக்கப் போராடிய மாத்தை செப்டம்பர் 25, 2011ம் தேதி இயற்கை எய்தினார். இப்படி எத்தனையோ சோதனைகளுக்கு ஆளாகியும் சாதனைச் செல்வியான வங்காரி மாத்தையின் பிறந்தநாளை முட்டாள்களின் நாளென்று இனியும் கொண்டாடலாமா?